Opštinski Sud Pirot
TUŽILAC : Katić Mirko iz Pirota , ul. Balkanska br. 6 , stan 2 , čiji je punomoćnik advokat Tomislav Jezdić iz Pirota , ul. S. Novakovića br. 5
TUŽENI : Mihailović Miroslav i Ljubinka , iz Pirota , ul. Balkanska br. 6 , stan 4
Vrednost spora : 3.000,00 dinara
U dva primerka , sa punomoćjem
Tužba ZBOG SMETANjA POSEDA
Tuženi Mihailović Miroslav i Ljubinka iz Pirota , ul. Balkanska br. 6 stan 4 , ometaju tužioca Katić Mirka iz Pirota , ul. Balkanska 6 , stan 2 , kao i članove njegovog domaćinstva u mirnom korišćenju stana .
Naime , usled kvara u kupatilu , u delu gde je locirana WC šolja ( koji stanuju u stanu neposredno iznad stana tužioca ) , sa plafona kupatila tužioca , očigledno iz stana tuženih , počelo je 4. jula 2005. godine curenje vode u kupatilo tužioca .
Tužilac je isto veče , 4. jula , ukazao tuženima na postojeći kvar i štetu koju on time trpi , tražeći od njih da otklone kvar i omoguće mu nesmetano i normalno korišćenje kupatila .
Potom im se po istom pitanju obraćao više puta moleći da otklone kvar u svom kupatilu , ali nije naišao na komšijsko razumevanje .
Tuženi nisu reagovali na ova usmena upozorenja .
Takođe nisu reagovali ni na upozorenje predsednika Skupštine Zbora stanara Balkanske ulice , Božane Tači , kojoj se tužilac obratio , tvrdeći da su kvar otklonili , što nije tačno .
Dokaz :
- Saslušanje svedoka Božane Tači , Ul. Balkanska 7/4
- Uviđaj suda na licu mesta
- Saslušanje stranaka
Od 24. jula 2005. godine sa plafona tužioca a iz kupatila tuženih , počela je još intenzivnije da curi voda koja se slivala po podu tužioca i ometala njega i još troje članova njegovog domaćinstva u normalnom korišćenju kupatila što im i dan-danas zagorčava život .
Videći da mirnim putem ne može da reši nastali problem , tužilac se 24. jula 2005. godine pismenim putem obratio tuženima moleći da otklone kvar , sa upozorenjem da će ukoliko se smetanje nastavi zatražiti sudsku zaštitu svoga poseda .
Međutim , oni su odbili da prime to pismo videći da ono dolazi od tužioca .
Tuženi sve do danas nisu reagovali i nastavili su sa smetanjem poseda indolentno se odnoseći prema zahtevima tužioca , što je za tužioca nepodnošljivo jer , voda svakodnevno kaplje i na glave tužioca i članove njegovog domaćinstva pri ulasku u kupatilo .
Dokaz :
- Vraćeno pismeno sa povratnicom u prilogu
- Saslušanje stranaka i članova domaćinstva
Na osnovu izloženog , tužilac predlaže sudu da , po hitnom postupku , posle izvođenja predloženih dokaza , primenom čl. 75 i čl. 77 - 80. Zakona o osnovama svojinskopravnih odnosa , a u skladu sa čl. 448 ZPP-a donese Rešenje
Utvrđuje se da su tuženi Mihailović Miroslav i Ljubinka iz Pirota , ul. Balkanska br. 6 , stan 4 smetali tužioca Katić Mirka iz Pirota , ul. Balkanska br. 6 , stan 2 , na dan 4. jula 2005. godine u mirnom korišćenju stana nečinjenjem , na taj način što , nisu otklonili kvar na vodovodno-kanalizacionoj instalaciji u svom kupatilu , usled čega je došlo do curenja vode u kupatilu tužioca ispod njihovog stana .
Nalaže se tuženima da uspostave ranije stanje u posedu tužioca , na taj način što će otkloniti kvar u svom kupatilu , u roku od 24 sata po prijemu ovog rešenja , sa obavezom da , ukoliko to ne učine u datom roku , omoguće tužiocu da on otkloni taj kvar o njihovom trošku , pod pretnjom prinudnog izvršenja .
Zabranjuje se tuženima da na ovaj ili sličan način ubuduće smetaju tužioca u mirnom posedu njegovog stana , pod pretnjom izricanja novčanih kazni .
Tuženi su dužni da solidarno plate tužiocu troškove ovog spora , u roku od 15 dana po prijemu ovog rešenja u iznosu koji sud odredi , pod pretnjom prinudnog izvršenja .
* * *
Tužilac takođe uz ovu tužbu , u potvrdu njene osnovanosti a iz bojazni da bi tuženi tokom vremena mogli uništiti dokaze smetanja poseda , u skladu sa čl. 269 - 273. ZPP-a podnosi i predlog za obezbeđenje dokaza tj. da sud hitno , primenom odredbe člana 272. stav 5. ZPP-a donese rešenje kojim će odrediti ročište u stanu tužioca i tuženih i izvršiti uviđaj na licu mesta povodom činjenice da voda iz kupatila tuženih ometa tužioca i članove njegovog domaćinstva da normalno koriste svoj stan .
U Pirotu , 2. avgusta 2005.
Tužilac , Mirko Katić